អាជ្ញាធរ​ខេត្ត​​តាម​ព្រំដែន​ថា​ពលករ​ខ្មែរ​​ជាង​៥​ពាន់​នាក់​ចូល​មក​កម្ពុជា ខណៈ​ផ្ទុះ​កូវីដ​នៅ​ថៃ
ក្រសួង​សុខាភិបាល​កម្ពុជា​ឲ្យ​ដឹង​ថា​គិត​ត្រឹម​ដើម​សប្តាហ៍​នេះ ពលករ​ខ្មែរ​ដែល​វិល​ត្រឡប់​មក​ពី​ប្រទេស​ថៃ​ចំនួន​១៧​នាក់​មាន​វីរុស​កូវីដ​១៩។
ភ្នំពេញ — អាជ្ញាធរខ្មែរក្នុងខេត្តជាប់ព្រំដែនប្រទេសថៃ ឲ្យដឹងថាពលករខ្មែរសរុបជាង៥ពាន់នាក់បានចូលមកកម្ពុជា ក្នុងរយៈពេល២សប្តាហ៍ចុងក្រោយនេះ ខណៈប្រទេសថៃកំពុងប្រឈមខ្លាំងនឹងការរាតត្បាតជំងឺកូវីដ១៩។ កាលពីសប្តាហ៍មុន ក្រសួងសុខាភិបាលកម្ពុជាបានប្រកាសថាខ្លួនរកឃើញពលករខ្មែរចំនួន១៤នាក់ ដែលត្រឡប់ពីប្រទេសថៃ មានផ្ទុកវីរុសជំងឺកូវីដ១៩ ដែលបង្កើនការព្រួយបារម្ភនៅក្នុងស្រុក។ លោក ឌី រ៉ាដូ អភិបាលរងខេត្តឧត្តរមានជ័យ និងជាអ្នកនាំពាក្យ មានប្រសាសន៍ថាគិតត្រឹមថ្ងៃច័ន្ទ ពលករដែលចូលតាមច្រកខេត្តឧត្តរមានជ័យ មានជាង២.១០០នាក់ ហើយក្នុងនោះ មាន៧៥០នាក់ ដែលត្រូវយកសំណាកមកធ្វើតេស្ត។ លោកពន្យល់ថានៅពេលផ្ទុះជំងឺកូវីដ១៩ភ្លាមៗក្នុងប្រទេសថៃកាលពី២សប្តាហ៍មុន មិនមែនពលករឆ្លងកាត់ព្រំដែនទាំងអស់ ត្រូវយកសំណាកទេ គឺយកតែករណីសង្ស័យតែប៉ុណ្ណោះ។ ប៉ុន្តែលោកថាបន្ទាប់ពីលោកនាយករដ្ឋមន្រ្តី ហ៊ុន សែន កាលពីថ្ងៃព្រហស្បតិ៍សប្តាហ៍មុន បញ្ជាឲ្យយកសំណាកពលករទាំងអស់ ទើបអាជ្ញាធរបានយកសំណាកពលករដែលចូលមកទាំងអស់។ លោកប្រាប់VOAថា៖ «មុនៗ យើងយក[សំណាក] ករណីដែលគាត់មានការសង្ស័យទេ»។ លោក ឌី រ៉ាដូ បន្តថារហូតមកដល់ពេលនេះ ស្ថានភាពអាចគ្រប់គ្រងបាន ហើយអាជ្ញាធរបានរៀបចំកន្លែងចត្តាឡីស័កជាង១០កន្លែង ក្នុងនោះមានសាលារៀនផងដែរ។ លោកបន្ថែមថានៅតាមច្រកតូចៗ ក៏មានការរឹតបន្តឹងដែរ ដើម្បីធានាថាមិនមានពលកររត់គេចពីការធ្វើចត្តាឡីស័ក។ លោកមានប្រសាសន៍ថា៖ «តាមបណ្តាច្រករបៀងហ្នឹង សុទ្ធតែមានកម្លាំង នៅតាមបណ្តាច្រក ហើយយើងដាក់វិធានការតឹងរ៉ឹង គឺមិនឲ្យឆ្លងកាត់ទេ។ រហូតមកដល់បច្ចុប្បន្ន គឺអត់មានពលករណាម្នាក់ដែលឆ្លងកាត់តាមច្រករបៀងទេ។ គឺតម្រូវឲ្យឆ្លងតាមច្រកទ្វារអន្តរជាតិ មានអូរស្មាច់និងច្រកជាំ»។ ប្រធានមន្ទីរសុខាភិបាលខេត្តឧត្តរមានជ័យ លោក ឃ្លោក ហួត មានប្រសាសន៍ថាចាប់តាំងពីផ្ទុះការឆ្លងសហគមន៍នៅប្រទេសថៃ មន្រ្តីសុខាភិបាលបានយកសំណាកតែអ្នកមកពីខេត្តប្រឈម។ ចំណែកអ្នកមិនមកពីខេត្តប្រឈម ត្រូវធ្វើចត្តាឡីស័ក។ លោកបន្តថាកាលពីដើមឡើយ ពលករត្រូវបញ្ជូនទៅធ្វើចត្តាឡីស័កក្នុងខេត្តស្រុកកំណើតរបស់ខ្លួន ដែលលោកថានៅទីនោះ ពួកគេត្រូវបន្តការដាក់ឲ្យនៅដាច់ដោយឡែក និងយកសំណាកមកធ្វើតេស្ត។ លោកមានប្រសាសន៍ថា៖ «ខ្ញុំសូមបញ្ជាក់អាហ្នឹងវិញ កុំឲ្យវាមានបញ្ហា។ ទោះបីខាងខេត្តខ្ញុំមិនបានយកសំណាក ប៉ុន្តែទៅខេត្តផ្សេង ខេត្តផ្សេងគេយក»។ លោកស្រី ឱ វណ្ណឌីន អ្នកនាំពាក្យរបស់ក្រសួងសុខាភិបាល បានប្រាប់VOAនៅថ្ងៃអង្គារនេះថារាល់ពលករដែលចូលមកកម្ពុជាទាំងអស់ ទោះមុនការផ្ទុះការរាតត្បាតក្នុងប្រទេសថៃ ចាំបាច់ត្រូវយកសំណាក។ លោកស្រីបន្តថាក្រុមការងាររបស់ក្រសួងសុខាភិបាលអនុវត្តនីតិវិធីនេះ គឺត្រួតពិនិត្យអ្នកឆ្លងតាមព្រំដែន ហើយប្រសិនបើមិនមានរោគសញ្ញាអ្វីទេ នឹងបញ្ជូនអ្នកដំណើរទៅតាមខេត្តជាស្រុកកំណើត ដើម្បីធ្វើចត្តាឡីស័ក តាមដានសុខភាព និងយកសំណាករបស់ពួកគេ។ លោកស្រី ឱ វណ្ណឌីន បន្តថាក្រោយមក មានការយកសំណាកនៅច្រកចេញចូលតែម្តង ដោយមិនបញ្ជូនពលករទៅខេត្តដែលពួកគេរស់នៅនោះទេ។ លោកស្រីមានប្រសាសន៍ថា៖ «យើងធ្វើតេស្តពេលគាត់មកដល់ ហើយនិងធ្វើចត្តាឡីស័ក និងធ្វើតេស្តមួយសាទៀតនៅថ្ងៃទី១៣»។ លោកស្រីបន្ថែមថា៖ «នេះយើងមានការយកចិត្តទុកដាក់មែនទែនទៅលើបងប្អូនប្រជាពលរដ្ឋយើងដែលគាត់ធ្វើដំណើរចូលមកក្នុងប្រទេសកម្ពុជារបស់យើងនៅតាមបណ្តោយព្រំដែនកម្ពុជា-ថៃ»។ អភិបាលខេត្តបាត់ដំបង លោក ងួន រតនៈ មានប្រសាសន៍ថាពលករខ្មែរសរុបប្រមាណ១.៤០០នាក់ ដែលកំពុងធ្វើចត្តាឡីស័ក ឬដាក់ខ្លួនឲ្យនៅដាច់ដោយឡែកក្នុងខេត្តបាត់ដំបង ដែលកន្លែងចត្តាឡីស័ក ត្រូវបានបែងចែកតាមស្រុកចំនួន៧។ លោកមានប្រសាសន៍ថា៖ «បាត់ដំបងខ្ញុំ តាំងពីដើមមកចូលប្រហែលលើស៥០ ក្រោម១០០[នាក់]ក្នុងមួយថ្ងៃ។ តែប៉ុណ្ណឹងទេចូលមក ដូចមិនមានកើនអីទេ»។ លោកបន្ថែមថា៖ «គឺយើងបានរៀបចំកន្លែងមណ្ឌលចត្តាឡីស័កទទួលកម្មករបានហ្មត់ចត់ល្អ ដោយសារគោលនយោបាយរបស់សម្តេច[នាយករដ្ឋមន្រ្តី]ក្នុងការគ្រប់គ្រងលោកមានគោលការណ៍ច្បាស់លាស់។ យើងមានរបបអាហារ យើងមានKit[សម្ភារៈប្រើប្រាស់]សម្រាប់ជូនគាត់»។ អភិបាលខេត្តបាត់ដំបងបន្តថាសាលារៀនខ្លះអាចនឹងអស់ពលករធ្វើចត្តាឡីស័ករយៈពេល១៤ថ្ងៃ មុនថ្ងៃបើកបវេសនកាល គឺនៅថ្ងៃទី១១ ខែមករា។ លោកឲ្យដឹងទៀតថាចំពោះសាលារៀនដែលនៅសល់ការធ្វើចត្តាឡីស័ករបស់ពលករ អាជ្ញាធរអាចសុំការពន្យារពេលចូលរៀននៅសាលានោះ។ លោក ងួន រតនៈ ឲ្យដឹងទៀតថាក្នុងខេត្តរបស់លោក ពលករដែលចូលទៅដល់មូលដ្ឋានមានតែបួនប្រាំនាក់ប៉ុណ្ណោះ ហើយអាជ្ញាធរបានហៅពួកគាត់មកធ្វើចត្តាឡីស័កនៅកន្លែងដែលអាជ្ញាធររៀបចំឲ្យ ដោយមិនអនុញ្ញាតឲ្យស្នាក់នៅផ្ទះនោះទេ។ អភិបាលរងខេត្តបន្ទាយមានជ័យ លោក លី សារី មានប្រសាសន៍ថាចាប់តាំងពីថ្ងៃទី២១ ខែធ្នូ ពេលដែលផ្ទុះជំងឺកូវីដក្នុងខេត្តសាមុទ្រ សាខន នៃប្រទេសថៃ មានពលករជាង២ពាន់នាក់ ដែលចូលមកកម្ពុជា កាត់តាមច្រកខេត្តបន្ទាយមានជ័យ ហើយរហូតមកដល់ពេលនេះ ពលករចូលមកកម្ពុជាមានចន្លោះពី២០ទៅ៣០នាក់ប៉ុណ្ណោះក្នុងមួយថ្ងៃ។ លោកបន្តថាអ្នកដែលចូលតាមច្រកតូចៗ ក៏អាជ្ញាធរអាចគ្រប់គ្រងបានដែរ គឺអាជ្ញាធរភូមិឃុំនឹងយកពួកគាត់មកធ្វើចត្តាឡីស័ក។ លោកប្រាប់VOAថា៖ «ទោះជាគាត់មិនចូលតាមយើងដឹកជញ្ជូនក៏ដោយ គាត់ចូលតាមឯកជន គឺថាទៅដល់មូលដ្ឋាន យើងបានណែនាំមូលដ្ឋានថាយកគាត់មកកន្លែងចត្តាឡីស័ក។ ជាចំណុចមួយដែលយើងបានគ្រប់គ្រងបាន»។ មន្ត្រីសម្របសម្រួលផ្នែកការងារនៃមជ្ឈមណ្ឌលសម្ព័ន្ធភាពការងារ និងសិទ្ធិមនុស្ស ហៅកាត់ថាសង់ត្រាល់ លោក ឃុន ថារ៉ូ លើកទឹកចិត្តឲ្យពលករខ្មែរបន្តស្នាក់នៅក្នុងប្រទេសថៃ ហើយជំរុញឲ្យរដ្ឋាភិបាលកម្ពុជាសហការជាមួយរដ្ឋាភិបាលថៃ ដើម្បីជួយពលករខ្មែរឲ្យដូចពលករថៃដែរ។ លោកបន្តថារដ្ឋាភិបាលកម្ពុជាគួរធានាការជួយពលករត្រឡប់មកកម្ពុជាវិញ តាមរយៈការបង្កើតកម្មវិធីគោលនយោបាយគាំពារសង្គមរឹងមាំ និងមាននិរន្តភាព ដើម្បីកុំឲ្យពលករត្រឡប់ទៅប្រទេសថៃវិញ ពេលបញ្ចប់វិបត្តិជំងឺកូវីដ១៩ ដែលលោកថានឹងបន្តអូសបន្លាយយូរទៀត។ លោកបញ្ជាក់ថា៖ «គ្រាន់តែថាមានបញ្ហាឡើងយើងបញ្ចេញតែកញ្ចប់ថវិកាហើយចប់ទៅ ពួកគាត់ប្រឈមដដែលហ្នឹង។ ដូចពលករហ្នឹង កាលណាស្ថានភាពកូវីដវាប្រសើរទៅ ដូចថា[ស្ថានភាពនៅ]ថៃវាប្រសើរទៅ គាត់នៅតែRisk[គ្រោះថ្នាក់]។ គាត់នៅតែប្រថុយប្រថានហានិភ័យទៅថៃដូចតែគ្នា។ អញ្ចឹងមានន័យថា វាអត់មាននិរន្តរភាពទេ។ គាត់មកវិញនេះ វាគ្រាន់តែជាកត្តាខាងក្រៅទេ។ ប៉ុន្តែកត្តាខាងក្នុងរបស់គាត់ហ្នឹង គឺកត្តាសេដ្ឋកិច្ចនិងការអត់មានការងារធ្វើនៅក្នុងស្រុកហ្នឹងហើយ»។ ប្រទេសថៃកំពុងទប់ទល់នឹងការឆ្លងរាលដាលកូវីដ១៩ ក្នុងសហគមន៍ដែលករណីឆ្លងបានកើនឡើងជាបន្តបន្ទាប់ នៅថ្ងៃអង្គារនេះ អាជ្ញាធរថៃបានប្រកាសថាមនុស្សជាង៥០០នាក់ ដែលភាគច្រើនជាពលករបានឆ្លងជំងឺកូវីដ១៩។ ប្រទេសថៃក៏បានចេញបញ្ជាហាមឃាត់ការធ្វើដំណើរក្នុងតំបន់មួយចំនួនដែលមានការឆ្លងច្រើនផងដែរ៕